Skema til

”Lovpligtig redegørelse om god fondsledelse, jf. årsregnskabslovens § 77 a”

*Lauritzen Fonden*

**Hvad kan skemaet bruges til?**

Skemaet er tænkt som et hjælperedskab for de erhvervsdrivende fonde, som ønsker at afgive den lovpligtige redegørelse for god fondsledelse i skemaform, jf. årsregnskabslovens § 77 a.

Redegørelsen for god fondsledelse skal offentliggøres enten i ledelsesberetningen eller i noterne i årsrapporten, eller på fondens eventuelle hjemmeside med en henvisning dertil i ledelsesberetningen eller noterne.

Offentliggørelse af redegørelse for god fondsledelse på fondens eventuelle hjemmeside – med præcis henvisning dertil i ledelsesberetningen – skaber størst transparens, da den derved vil være lettere tilgængelig for offentligheden.

En offentliggørelse på fondens eventuelle hjemmeside kræver, at URL-adressen, hvor redegørelsen er offentliggjort, oplyses i ledelsesberetningen eller i noterne. URL-adressen er den internetadresse, der skal benyttes for at komme **direkte** til redegørelse.

For nærmere information om offentliggørelse af redegørelsen for god fondsledelse på fondens hjemmeside skal komitéen henvise til bekendtgørelse om offentliggørelse af en række redegørelser efter årsregnskabsloven.

**Bemærk:** Nedenstående skema indeholder Komitéen for god Fondsledelses anbefalinger fra juni 2020. Anbefalingerne er tilgængelige på komitéens hjemmeside www.godfondsledelse.dk. **Skemaet kan anvendes ved udarbejdelse af redegørelse for god fondsledelse i fondens årsrapport.**

**”Følg eller forklar”**

Det følger af årsregnskabslovens § 77 a, at fonde, som er omfattet af lov om erhvervsdrivende fonde, skal medtage bestyrelsens redegørelse for god fondsledelse, jf. § 60 i lov om erhvervsdrivende fonde, i ledelsesberetningen eller i noterne.

Efter § 60, i lov om erhvervsdrivende fonde, skal bestyrelsen i sin redegørelse oplyse, hvordan fonden forholder sig til anbefalingerne. Bestyrelsen kan vælge at følge anbefalingerne eller forklare, hvordan de i stedet har valgt at indrette sig.

*Manglende efterlevelse af en anbefaling er* ***ikke*** *et regelbrud, men udtryk for, at bestyrelsen konkret, og af grunde den har redegjort for, har valgt at indrette sig på en anden måde end det, der fremgår af anbefalingen.*

Redegørelsen skal afspejle den gældende ledelsesform på tidspunktet for regnskabsaflæggelsen. Hvis der er væsentlige ændringer i løbet af året eller efter tidspunktet for regnskabsafslutningen, bør det beskrives i redegørelsen for god fondsledelse.

Det er vigtigt, at bestyrelsen forholder sig til hver enkelt anbefaling.

**Bemærk!**

Redegørelsen udgør en bestanddel af ledelsesberetningen i fondens årsrapport med følgende regnskabsperiode: 1.1.2023 til 31.12.2023

**Lovpligtig redegørelse for god fondsledelse, jf. årsregnskabslovens § 77 a**

**Anbefalinger for god Fondsledelse**

Fonden er omfattet af Anbefalingerne for god Fondsledelse, som er tilgængelige på Komitéen for god Fondsledelses hjemmeside [www.godfondsledelse.dk](http://www.godfondsledelse.dk).

| **Anbefaling** | **Fonden følger** | **Fonden forklarer[[1]](#footnote-1)** | | **Ikke relevant** |
| --- | --- | --- | --- | --- |
|  |  | ***hvorfor*** | ***hvordan*** |  |
| **1. Åbenhed og kommunikation** | | | | |
| **1.1** Det **anbefales**, at bestyrelsen vedtager principper for ekstern kommunikation, som imødekommer behovet for åbenhed og interessenternes behov og mulighed for at opnå relevant opdateret information om fondens forhold. | Lauritzen Fonden tilskynder en åben kommunikation med omverdenen og Fondens støtteprojekter. Vi vil skabe værdi for vores projekter gennem økonomisk støtte, viden og netværk, men også ved at øge synligheden omkring dem, så deres sag kan blive hørt i og af offentligheden. Ved at øge kendskabet i den brede almene befolkning til Fonden og vores arbejde, kan vi bedst muligt højne niveauet af indkomne ansøgninger.  Bestyrelsesformanden er talsperson og derfor udelukkende den, der udtaler sig om anliggender vedrørende bestyrelsen og dens arbejde.  Ekstern kommunikation om Fondens fagspecifikke arbejdsområder varetages af henholdsvis formand og direktion i forening eller hver for sig. Det gælder også, når det drejer sig om Fondens helt eller delvist ejede selskaber og spørgsmål om Fondens filantropiske og almennyttige arbejde. Lauritzen Fondens kommunikationschef vil kunne henvise til henholdsvis formand eller respektive direktører.  Fonden har udarbejdet en kommunikationsstrategi, der støtter op om uddelingspolitikken. |  |  |  |
| **2. Bestyrelsens opgaver og ansvar** | | | | |
| **2.1 Overordnede opgaver og ansvar** | | | |  |
| **2.1.1** Det **anbefales**, at bestyrelsen med henblik på at sikre den erhvervsdrivende fonds virke i overensstemmelse med fondens formål og interesser mindst en gang årligt tager stilling til fondens overordnede strategi og uddelingspolitik med udgangspunkt i vedtægten. | Hvert år afholder Fonden strategimøde, hvor både strategien for de kommercielle selskaber og uddelingspolitikken præsenteres og opdateres. For de underliggende selskabers vedkommende på baggrund af beslutninger i de respektive bestyrelser. |  |  |  |
| **2.1.2** Det **anbefales**, at bestyrelsen løbende forholder sig til, om fondens kapitalforvaltning modsvarer fondens formål og behov på kort og lang sigt. | Bestyrelsens årshjul inkluderer en årlig gennemgang af Fondens investeringsstrategi og uddelingspolitik, ligesom der årligt gennemgås kapitalforvaltningsrammer for placering af likviditet. Derudover er der ved hvert enkelt bestyrelsesmøde gennemgang af regnskaber, direkte og indirekte investeringer, likvid portefølje og kapitalforvaltning. |  |  |  |
| **2.2 Formanden og næstformanden for bestyrelsen** | | | |  |
| **2.2.1** Det **anbefales**, at bestyrelsesformanden organiserer, indkalder og leder bestyrelsesmøderne med henblik på at sikre et effektivt bestyrelsesarbejde og skabe de bedst mulige forudsætninger for bestyrelsesmedlemmernes arbejde, enkeltvis og samlet. | Bestyrelsens møder besluttes én gang om året for det kommende år og indkaldes af formanden, så vidt muligt skriftligt ved uploading af dagsorden og materiale på bestyrelsesportalen normalt med 8 dages varsel. Det er formanden, der leder alle møder. |  |  |  |
| **2.2.2** Det **anbefales**, at hvis bestyrelsen undtagelsesvis anmoder bestyrelsesformanden om at udføre særlige opgaver for den erhvervsdrivende fond ud over formandserhvervet, bør der foreligge en bestyrelsesbeslutning herom, der sikrer, at bestyrelsen bevarer den uafhængige overordnede ledelse og kontrolfunktion. Der bør sikres en forsvarlig arbejdsdeling mellem formanden, næstformanden, den øvrige bestyrelse og en eventuel direktion. | I henhold til Fondens fundats skal bestyrelsen beskæftige sig med de store linjer i virksomhedernes ledelse, herunder særligt påse, at virksomhederne ledes i stifters ånd, men kan delegere dele af sin myndighed i så henseende til andre. I øvrigt skal de tilknyttede virksomheder ledes selvstændigt af deres respektive bestyrelser.  Bestyrelsen har indrettet sig med et formandskab, der løbende mødes med Fondens direktion og træffer beslutninger af kommerciel art efter bemyndigelse fra en samlet bestyrelse.  Fonden udøver aktivt ejerskab af de underliggende virksomheder via Fondens direktion og holdingselskab. Bestyrelsesformændene i de tilknyttede virksomheder orienterer til møder 4 gange årligt, ligesom Fondens CEO har regelmæssig kontakt til selskabernes direktioner.  Formanden deltager desuden efter eget valg i større programmer på taktisk niveau indenfor det almennyttige område f.eks. som formand for partnergruppen, som er øverste organ i Fondens nuværende og fortsatte samarbejde med Esbjerg Kommune. Øvrige bestyrelsesmedlemmer deltager ad hoc i møder og besøg af orienterende art. |  |  |  |
| **2.3 Bestyrelsens sammensætning og organisering** | | | |  |
| **2.3.1** Det **anbefales**, at bestyrelsen løbende og mindst hvert andet år vurderer og fastlægger, hvilke kompetencer bestyrelsen skal råde over for bedst muligt at kunne udføre de opgaver, der påhviler bestyrelsen. | Bestyrelsesformanden har kontinuerligt fokus på at have den til enhver tid bedst kvalificeret bestyrelse. Bestyrelsen vurderer min. i forbindelse med bestyrelsesevalueringen, om den er sammensat på en sådan måde, at alle nødvendige kompetencer er repræsenteret. Opstår der nye kompetencebehov, så kan ethvert bestyrelsesmedlem sætte emnet på dagsorden.  *Interessekonflikter*: Fonden sikrer habilitet ved at have en bestemmelse i forretningsordenen. Et bestyrelsesmedlem må ikke deltage i behandlingen af spørgsmål om aftaler mellem Fonden og den pågældende selv eller søgsmål mod den pågældende selv eller om aftaler mellem Fonden og tredjemand eller søgsmål mod tredjemand, hvis den pågældende deri har en væsentlig interesse, der kan være stridende mod Fondens.  Bestyrelsesmedlemmet har pligt til straks at underrette bestyrelsen om ethvert forhold, som kan indebære inhabilitet. Er medlemmet inhabilt, forlader medlemmet bestyrelsesmødet under hele behandlingen af det pågældende spørgsmål – medmindre den samlede øvrige bestyrelse opfordrer medlemmet til at blive i mødet.  Er der uenighed om, hvorvidt et medlem er inhabilt, træffer de øvrige medlemmer af bestyrelsen afgørelse herom. Det pågældende bestyrelsesmedlem deltager ikke i behandlingen heraf; men kan afgive en redegørelse om spørgsmålet. |  |  |  |
| **2.3.2** Det **anbefales**, at bestyrelsen med respekt af en eventuel udpegningsret i vedtægten godkender en struktureret, grundig og gennemskuelig proces for udvælgelse og indstilling af kandidater til bestyrelsen. | Kandidater til bestyrelsen kan bringes frem af alle, ligesom bestyrelsen kan vælge at benytte sig af headhunter. Formanden vil i samråd med næstformanden indstille kandidater til bestyrelsens beslutning. |  |  |  |
| **2.3.3** Det **anbefales**, at bestyrelsesmedlemmer udpeges på baggrund af deres personlige egenskaber og kompetencer under hensyn til bestyrelsens samlede kompetencer, samt at der ved sammensætning og indstilling af nye bestyrelsesmedlemmer tages hensyn til behov for fornyelse – sammenholdt med behovet for kontinuitet – og til behovet for mangfoldighed i relation til blandt andet erhvervs- og uddelingserfaring, alder og køn. | I valget af bestyrelsesmedlemmer vil kompetencer i forhold til den samlede bestyrelse altid veje tungest. Herefter vil der være fokus på køn og dernæst alder. |  |  |  |
| **2.3.4** Det **anbefales**, at der årligt i ledelsesberetningen, og på den erhvervsdrivende fonds eventuelle hjemmeside, redegøres for sammensætningen af bestyrelsen, herunder for mangfoldighed, samt at der gives følgende oplysninger om hvert af bestyrelsens medlemmer:   * den pågældendes navn og stilling, * den pågældendes alder og køn, * dato for indtræden i bestyrelsen, hvorvidt genvalg af medlemmet har fundet sted, og udløb af den aktuelle valgperiode, * medlemmets eventuelle særlige kompetencer, * den pågældendes øvrige ledelseshverv, herunder poster i direktioner, bestyrelser og tilsynsråd, inklusive ledelsesudvalg, i danske og udenlandske fonde, virksomheder, institutioner samt krævende organisationsopgaver, * hvorvidt den pågældende ejer aktier, optioner, warrants og lignende i fondens dattervirksomheder og/eller associerede virksomheder, * hvilke medlemmer, der er udpeget af myndigheder/tilskudsyder m.v., og * om medlemmet anses for uafhængigt. | De nævnte oplysninger fremgår alle af Lauritzen Fondens hjemmeside med den her nævnte undtagelse. | Der er pt. ikke praksis for at oplyse om bestyrelsesmedlemmer ejer aktier, optioner, warrants eller lignende i Fondens datterselskaber og/eller associerede virksomheder. | Registrering finder ikke sted.  Fondens bestyrelsesmedlemmer følger insiderreglerne. Det betyder, at de ude-lukkende kan handle aktier i de vinduer, der oplyses fra DFDS, som børsnoteret selskab. |  |
| **2.3.5** Det **anbefales**, at flertallet af bestyrelsesmedlemmerne i den erhvervsdrivende fond ikke samtidig er medlemmer af bestyrelsen eller direktionen i fondens dattervirksomhed(er), medmindre der er tale om et helejet egentligt holdingselskab. | Ingen af Fondens bestyrelsesmedlemmer har bestyrelsesposter eller direktionsposter i dattervirksomhederne |  |  |  |
| **2.4 Uafhængighed** |  |  |  |  |
| **2.4.1** Det **anbefales**, at en passende del af bestyrelsens medlemmer er uafhængige.  Består bestyrelsen (eksklusiv medarbejdervalgte medlemmer) af   * op til fire medlemmer, bør mindst ét medlem være uafhængigt, * mellem fem til otte medlemmer, bør mindst to medlemmer være uafhængige, eller * ni til elleve medlemmer, bør mindst tre medlemmer være uafhængige og så fremdeles.   Et bestyrelsesmedlem anses i denne sammenhæng ikke for uafhængig, hvis det pågældende f.eks.:   * er, eller inden for de seneste tre år har været, medlem af direktionen eller ledende medarbejder i fonden eller en væsentlig dattervirksomhed eller associeret virksomhed til fonden, * inden for de seneste fem år har modtaget større vederlag, herunder uddelinger eller andre ydelser, fra fonden/koncernen eller en dattervirksomhed eller associeret virksomhed til fonden i anden egenskab end som medlem af fondens bestyrelse eller direktion, * inden for det seneste år har haft en væsentlig forretningsrelation (f.eks. personlig eller indirekte som partner eller ansat, aktionær, kunde, leverandør eller ledelsesmedlem i virksomheder med tilsvarende forbindelse) med fonden/koncernen eller en dattervirksomhed eller associeret virksomhed til fonden, * er, eller inden for de seneste tre år har været, ansat eller partner hos ekstern revisor, * har været medlem af fondens bestyrelse eller direktion i mere end 12 år, * er i nær familie med eller på en anden måde står personer, som ikke betragtes som uafhængige, særligt nær, * er stifter eller væsentlig gavegiver, hvis fonden har til formål at yde støtte til disses familie eller andre, som står disse særligt nær, eller * er ledelsesmedlem i en organisation, en anden fond eller lignende, der modtaget eller gentagne gange inden for de seneste fem år har modtaget væsentlige donationer fra fonden. |  | Der er i 2023 i alt 5 fundatsvalgte bestyrelsesmedlemmer.  Heraf er 1 medlem uafhængigt.  4 medlemmer er afhængige, idet 2 medlemmer er efterkommere af stifterne og øvrige 2 medlemmer har siddet i bestyrelsen i mere end 12 år – vi henviser til hjemmesiden | Antallet af uafhængige medlemmer af bestyrelsen er faldet fra 2 til 1 medlem i december 2022.  Bestyrelsen ser løbende på sin sammensætning. |  |
| **2.5 Udpegningsperiode** | | | |  |
| **2.5.1** Det **anbefales**, at bestyrelsens medlemmer som minimum udpeges for en periode på to år, og maksimalt for en periode på fire år. |  | Bestyrelsen sammensættes og arbejder i henhold til Fundatsens §7 (tilgængelig her på Lauritzen Fondens hjemmeside). | Fonden ledes af en selvsupplerende bestyrelse. Et fundatsvalgt bestyrelsesmedlem er underlagt krav om bopæl i Danmark, myndighed, skal være uberygtet og må almindeligvis ikke være over 65 år ved indtræden i bestyrelsen. Der er desuden krav om særlige kompetencer, så der i den samlede bestyrelse rådes over indsigt i søfart, anden erhvervsvirksomhed og sociale forhold. Et fundatsvalgt bestyrelsesmedlem udpeges ikke for en tidsbestemt periode, men kan normalvis kun besidde bestyrelsesposten til han/hun fylder 75 år. |  |
| **2.5.2** Det **anbefales**, at der for medlemmerne af bestyrelsen fastsættes en aldersgrænse, som offentliggøres i ledelsesberetningen eller på fondens hjemmeside. | Et i henhold til fundatsen udpeget bestyrelsesmedlem kan til enhver tid udtræde af bestyrelsen og skal normalt udtræde ved det fyldte 75. år. |  |  |  |
| **2.6 Evaluering af arbejdet i bestyrelsen og i direktionen** | | | |  |
| **2.6.1** Det **anbefales**, at bestyrelsen fastlægger en evalueringsprocedure, hvor bestyrelsen, formanden og de individuelle medlemmers bidrag og resultater årligt evalueres, og at resultatet drøftes i bestyrelsen. | I henhold til årshjul gennemføres bestyrelsesevaluering årligt i form af selvevaluering af bestyrelsens samlede indsats. |  |  |  |
| **2.6.2** Det **anbefales**, at bestyrelsen én gang årligt evaluerer en eventuel direktions og/eller administrators arbejde og resultater efter forud fastsatte klare kriterier. | Bestyrelsen fører løbende kontrol med og evaluerer hvert år direktionens arbejde og resultater ud fra de af bestyrelsen fastsatte retningslinjer herfor. Forretningsorden og Bemyndigelser og administrative retningslinjer for direktionen i Lauritzen Fonden og Lauritzen Fonden Holding ApS definerer pligter og ansvar. ”Bestyrelsens egen tid” er et fast punkt på dagsordenen, hvor der altid vil være mulighed for dialog og vurdering af direktionens arbejde. |  |  |  |
| **3. Ledelsens vederlag** | | | | |
| **3.1.1** Det **anbefales**, at medlemmer af bestyrelsen i erhvervsdrivende fonde aflønnes med et fast vederlag, samt at medlemmer af en eventuel direktion aflønnes med et fast vederlag, eventuelt kombineret med en bonus, der ikke bør være afhængig af regnskabsmæssige resultater. Vederlaget bør afspejle det arbejde og ansvar, der følger af hvervet. | Årlige Vederlag:   * Formand kr. 945.000 * Næstformand kr. 630.000 * Øvrige bestyrelsesmedlemmer kr. 315.000   Bestyrelsen fastsætter direktionens løn under hensyn til kvalifikationer og arbejdets art og omfang. |  |  |  |
| **3.1.2** Det **anbefales**, at der i årsregnskabet gives oplysning om det samlede vederlag, som hvert enkelt medlem af bestyrelsen og en eventuel direktion modtager fra den erhvervsdrivende fond og fra fondens dattervirksomheder og associerede virksomheder. Endvidere bør der oplyses om eventuelle andre vederlag, som bestyrelsesmedlemmer og en eventuel direktion modtager for udførelse af andet arbejde eller opgaver for fonden, fondens dattervirksomheder eller associerede virksomheder, bortset fra medarbejderrepræsentanters vederlag som ansatte. | Der gives oplysning om det samlede vederlag for hvert enkelt bestyrelsesmedlem og hvert direktionsmedlem i Årsrapporten. |  |  |  |

1. Hvis en anbefaling ikke følges, skal fonden forklare, *hvorfor* anbefalingen ikke følges og *hvordan* fonden har indrettet sig anderledes. En tilstrækkelig forklaring besvarer begge spørgsmål og kategoriserer besvarelsen som efterlevelse af anbefalingen. Det er derfor vigtigt, at fonden besvarer begge spørgsmål i sin forklaring. [↑](#footnote-ref-1)